ברנדי נורווד

ילדות

ברנדי נולדה בשנת 1979 לזמר הR&B והגוספל וילי נורווד ואשתו סוניה. ברנדי היא אחותו של הזמר ריי-ג'י ודודניתם של הזמר בו דידלי והראפר סנופ דוג.
ברנדי החלה לשיר מגיל שנתיים במקהלת כנסייה, ובגיל 6 החלה להופיע באירועים של עמותות רבות כחלק מהרכב של קבוצת זמר צעירה. בגיל 11 הוציאה את הסינגל הראשון שלה, Make It Right, בחברת תקליטים קטנה. הסינגל לא זכה להצלחה אך ציידי כישרונות מחברת התקליטים אטלנטיק רקורדס התעניינו בזמרת הצעירה והיא הוחתמה על חוזה תקליטים בחברה והחלה לעבוד על דיסק הבכורה שלה.

1994 - 1997: הפריצה בארצות הברית

אחרי חודש של הקלטות וסשנים מאז החתמתה באטלנטיק יצא אלבומה הראשון של ברנדי, הנקרא על שמה, ב-27 בספטמבר 1994. בשבוע הראשון האלבום הגיע למקום ה-20 במצעד האלבומים של הבילבורד, אך הודות להתייחסות של ערוצי המוזיקה MTV ו-BET תפסה ברנדי תאוצה והשירים "I Wanna Be Down" ו-"Baby" נכנסו לעשירייה הפותחת במצעד הסינגלים של הבילבורד. הודות להצלחתם של השירים הפכה ברנדי לאחת מהזמרות החדשות המצליחות באותה שנה והייתה מועמדת ל-2 פרסי הגראמי עבור האמן החדש הטוב ביותר והופעה ווקאלית של זמרת R&B. בנוסף, הייתה בעלת 4 מועמדויות לפרסים ב"רכבת הנשמה", 2 לפרסי הבילבורד ומועמדות אחת בבחירת הילדים בניו יורק.
ב-1995 הקליטה ברנדי את השיר "Sittin' up in My Room" עבור פסקול לסרט באטמן לנצח. השיר זכה להצלחה גדולה והגיע למקום השני במצעד השירים של הבילבורד.
ב-1996 הקליטה עם טאמיה, צ'אקה קאן וגלדיס נייט את השיר Missing You שנכלל בפסקול הסרט Set It Off. השיר לא זכה להצלחה גדולה במיוחד והגיעה רק למקום ה-25 במצעד האמריקאי, אך הוא זיכה את ברנדי ושאר הזמרות במועמדות לפרס גראמי עבור שיתוף הפעולה הטוב ביותר לשיר פופ.
במקביל לקריירת המוזיקה פיתחה ברנדי את קריירת המשחק שלה והופיעה בסדרה "Thea", שירדה אחרי עונה אחת, וב-1996 החלה לככב בקומדיית המצבים הפופולרית "מואישה" בין השנים 1996-2001.

1998 - 2001: הצלחה עולמית

ב-9 ביוני 1998 יצא אלבומה השני של ברנדי, Never Say Never, אלבום בו גם השתתפה בכתיבת 6 מהשירים. האלבום הפך לאלבום המצליח ביותר של ברנדי עם מכירות של 5.5 מיליון עותקים בכל העולם.
הסינגל הראשון מתוך האלבום היה הדואט עם הזמרת מוניקה. השיר היה אחד מהשירים המצליחים ביותר בשנה ההיא וצעד 13 שבועות במקום הראשון במצעד האמריקאי. בנוסף, הוא זיכה את השתיים בפרס הגראמי עבור שיתוף הפעולה הטוב ביותר.
ב-1998 שיחקה ברנדי בסרט הנעורים אני עדיין יודע מה עשית בקיץ האחרון, ושנה לאחר מכן הופיעה בסרט Double Platinum עם הזמרת והשחקנית דיאנה רוס. בנוסף חתמה ברנדי חוזי דוגמנות עם חברת הקוסמטיקה Cover Girl, דיגמנה לחברת ההלבשה DKNY Jeans למשך שלוש עונות, ול-Candies Shoes.
ב-2001 חידשה ברנדי את הלהיט של הזמר פיל קולינס משנות ה-80, "Another Day in Paradise". ברנדי ביצעה את השיר כדואט עם אחיה Ray-J והשיר הפך ללהיט עולמי.

2002 - 2003: תדמית חדשה

במהלך הקלטות אלבומה השלישי של ברנדי, התאהבה נורווד באחד ממפיקיו, רוברט סמית'. השניים התחתנו במהירות ובסודיות בקיץ 2001 ודבר זוגיותם נודע רק בפברואר 2002, בחודש בו הודתה ברנדי כי היא מצפה לתינוק הראשון שלהם. ב-16 ביוני 2002 נולדה בתם הראשונה וזמן קצר לאחר מכן התגרשו השניים.
אלבומה השלישי של ברנדי יצא במרץ 2002 ונקרא Full Moon. באלבום היו שירים בסגנונות R&B וסול עם השפעה של מוזיקה אלקטרונית.
הסינגל הראשון מהאלבום היה "What About Us?". לעומתו, הסינגל השני שהאלבום נשא את שמו נפל במהירות מהמצעדים ולא זכה להצלחה מרובה.
באלבום זה, הביקורות של מבקרי המוזיקה היו מעורבות. בעוד שמגזין המוזיקה AMG נתן ביקורת של 4 כוכבים מתוך 5, מגזין הRolling Stone (רולינג סטון) אמר כי "תוצר 17 השירים בדיסק הוא קדחני, חסר זהות, מטורף, וזיוף של R&B סקסי"
ב-2002 החלה ברנדי לכתוב ולהפיק שירים לאמנים כמו קלי רולנד, טוני ברקסטון וטיירלין רמסי.

2004 - 2005: שינויים רבים בחייה של ברנדי

בשנת 2004 ניהלה ברנדי מערכת יחסים עם שחקן הכדורסל קוונטין ריצ'רדסון. השניים התארסו אך נפרדו.
 
ביוני 2004 הוציאה את האלבום Afrodisiac. הסינגל הראשון באלבום היה "Talk About Our Love" שהגיע למקום השישי באנגליה אך שאר השירים מהאלבום לא זכו להצלחה רחבה.
הדיסק זכה לביקורות טובות שהשוו את ברנדי לג'נט ג'קסון בשנים הטובות, אך בעוד שבהולנד זכה האלבום להצלחה והפך לדיסק הכי מצליח של ברנדי שם, בארצות הברית התקשתה ברנדי למכור ונפלה מהמקום השלישי אחרי שבוע.
בסוף שנת 2004 חברת התקליטים של ברנדי הוציאה את אלבום המיטב של ברנדי (The Best of Brandy). האלבום לא זכה לתשומת לב רבה ולא הפך להצלחה.

2006 - הווה

ביוני 2006 הייתה ברנדי לאחת השופטות בתוכנית America's Got Talent, התוכנית הנצפית ביותר של הקיץ. ברנדי הייתה אמורה להיות בעונה השנייה של התוכנית בקיץ 2007 אך פרשה לפני תחילתה בטענה שהיא לא תוכל להקדיש את הזמן הדרוש לתוכנית.
בדצמבר 2006 הייתה ברנדי מעורבת בתאונת שרשרת. ברנדי, שנסעה במהירות 104 קמ"ש, לא הספיקה לעצור ופגעה ברכב. נהגת הרכב מתה מפצעיה ומשפחתה תבעה את ברנדי על סך 50 מיליון דולרים בגין הריגה ברשלנות.
בימים אלה ברנדי עובדת על הדיסק הבא שלה שמתוכנן לצאת בסתיו 2008 ובנוסף היא תורמת את קולה ומקליטה פסקול למשחק שיצא ב-PlayStation Portable. נורווד תדבב את הדמות הראשית במשחק.
בשנת 2012 החלה לשחק בסדרת הטלוויזיה "המשחק" בתפקיד של שרדוניי פיטס. נורווד הצטרפה לעונה החמישית כדמות חוזרת והחל מעונתה השישית היא כחלק מצוות השחקנים הראשי עד לעונה התשיעית והאחרונה ב-2015.  
בשנת 2013 גילמה את מלינדה בדרמה הרומנטית "וידויים של יועצת נישואים" בבימויו של טיילר פרי, שגם כתב והפיק. בשנת 2016 שיחקה בסרט "התאמה מושלמת" לצד פולה פטון.